बिजनेस स्टैंडर्ड - सत्ता की बाजी के लिए महाराष्ट्र में पैंतरेबाजी
सत्ता की बाजी के लिए महाराष्ट्र में पैंतरेबाजी
सत्ता में हिस्सेदारी के फॉर्मूले के तहत ढाई साल के लिए मुख्यमंत्री का पद शिवसेना को दिए जाने से महाराष्ट्र के मुख्यमंत्री देवेंद्र फडणवीस के इनकार के बाद उद्धव ठाकरे ने अगली सरकार के गठन पर मंगलवार को भाजपा के साथ अपनी पार्टी की बैठक रद्द कर दी। इस नए घटनाक्रम के बाद दोनों दलों के बीच पहले से तल्ख संबंधों में और खटास बढ़ सकती है। शिवसेना के एक वरिष्ठ नेता ने बताया कि सत्ता साझेदारी पर मुख्यमंत्री के बयान के बाद उद्धव ठाकरे ने शाम चार बजे प्रस्तावित बैठक रद्द कर दी। बैठक में केंद्रीय मंत्री प्रकाश जावडेकर और शिवसेना के वरिष्ठ नेताओं को शामिल होना था। शिवसेना के एक नेता ने बताया, 'भाजपा की तरफ से केंद्रीय मंत्री प्रकाश जावडेकर और पार्टी के नेता भूपेंद्र यादव अगली सरकार के गठन पर चर्चा में हिस्सा लेने वाले थे, जबकि शिवसेना की ओर से सुभाष देसाई और संजय राउत शामिल होने वाले थे।'
इससे पहले फडणवीस ने इनकार किया था कि 2019 के लोकसभा चुनाव के पहले गठबंधन करते समय शिवसेना को ढाई साल के लिए मुख्यमंत्री का पद देने का वादा किया गया था। फडणवीस ने कहा कि वह अगले पांच साल तक मुख्यमंत्री रहेंगे। फडणवीस ने शिवसेना के मुखपत्र सामना में भाजपा को अक्सर निशाना बनाए जाने को लेकर नाराजगी भी जाहिर की। उन्होंने कहा कि इसकी भूमिका वार्ताओं को पटरी से उतारने की है। फडणवीस ने अपने आधिकारिक आवास वर्षा में संवाददाताओं से कहा अगले पांच सालों के लिए भाजपा के नेतृत्व में सरकार बनेगी और इसे लेकर किसी को भी कोई संदेह नहीं होना चाहिए। महाराष्ट्र में हाल ही में संपन्न विधानसभा चुनावों में भाजपा ने 105 और शिवसेना ने 56 सीटें जीती हैं और राज्य की अगली सरकार में सत्ता में भागीदारी को लेकर दोनों के बीच तकरार चल रही है।
पिछले सप्ताह शिवसेना प्रमुख उद्धव ठाकरे ने भाजपा को उनके राष्ट्रीय अध्यक्ष अमित शाह एवं मुख्यमंत्री देवेंद्र फडणवीस के बीच 2019 के लोकसभा चुनाव से पहले 50:50 के फॉर्मूले पर बनी सहमति की याद दिलाई थी। शिवसेना ने राज्य में अगली गठबंधन सरकार बनाने का दावा करने के बारे में बातचीत करने से पहले भाजपा से सत्ता में बराबर की भागीदारी के फॉर्मूले के कार्यान्वयन पर लिखित आश्वासन मांगा है। इस मुद्दे पर फडणवीस ने कहा मैंने अमित शाह से पुष्टि की और उन्होंने मुझे बताया कि 2019 लोकसभा चुनाव से पहले जब गठबंधन को अंतिम रूप दिया गया था तब भाजपा ने शिवसेना को ढाई साल के लिए मुख्यमंत्री पद के बारे में कोई आश्वासन नहीं दिया था। उनसे पूछा गया कि फिर 50:50 का फॉर्मूला क्या है। इस पर फडणवीस ने कहा आपको जल्द ही पता चल जाएगा। यह पूछे जाने पर कि क्या भाजपा उप-मुख्यमंत्री का पद शिवसेना को देगी, फडणवीस ने कहा समुचित फैसला किया जाएगा। शिवसेना द्वारा अन्य विकल्पों के बारे में बात किए जाने के संबंध में पूछे गए सवाल के जवाब में फडणवीस ने कहा कि दोनों सहयोगियों के पास दूसरा कोई विकल्प नहीं है।
शिवसेना ने मुख्यमंत्री के दावे को खारिज करने के लिए मंगलवार को एक पुराना वीडियो क्लिप भी जारी किया जिसमें फडणवीस भाजपा नीत राज्य सरकार में पद और जिम्मेदारी के समान बंटवारे के बारे में कथित तौर पर चर्चा कर रहे थे। वरिष्ठ नेता ने कहा, 'उद्धवजी ने मंगलवार को शाम चार बजे होने वाली बैठक रद्द कर दी। हमने पद और जिम्मेदारी बराबर बांटने के बारे में मुख्यमंत्री के बयान का क्लिप भेजा है। फडणवीस को ऐसे बयान देने से पहले अपनी बात का ध्यान होना चाहिए।' इससे पहले फडणवीस ने कहा कि बुधवार को भाजपा विधायक दल की बैठक में पार्टी अध्यक्ष अमित शाह हिस्सा नहीं लेंगे। भाजपा के एक नेता ने पिछले सप्ताह कहा था कि शाह, ठाकरे से मुलाकात कर सकते हैं।
'महाराष्ट्र में दुष्यंत नहीं, जिसके पिता जेल में हों'
शिवसेना के वरिष्ठ नेता संजय राउत ने महाराष्ट्र में भाजपा शिवसेना के बीच गठबंधन होने के बावजूद सरकार बनाने में विलंब होने को लेकर मंगलवार को कटाक्ष किया कि महाराष्ट्र में कोई दुष्यंत नहीं है जिसके पिता जेल में हों। राउत का इशारा हरियाणा के उप मुख्यमंत्री और जननायक जनता पार्टी (जजपा) के नेता दुष्यंत चौटाला की ओर था। भाजपा हरियाणा में बहुमत हासिल करने से छह सीट पीछे रह गई थी जिसके बाद उसने जजपा के साथ गठबंधन किया। रविवार को मनोहर लाल खट्टर ने दूसरी बार हरियाणा के मुख्यमंत्री पद की शपथ ली। जजपा नेता दुष्यंत चौटाला ने राज्य के उपमुख्यमंत्री पद की शपथ ली।
शिवसेना के 45 विधायक भाजपा के साथ : काकड़े
भाजपा सांसद संजय काकड़े ने मंगलवार को दावा किया कि महाराष्ट्र में शिवसेना के नवनिर्वाचित करीब 45 विधायक भाजपा के साथ हाथ मिला कर सरकार बनाने के इच्छुक हैं। एक टीवी चैनल से बातचीत के दौरान राज्यसभा सदस्य काकड़े ने यह दावा किया। उन्होंने कहा शिवसेना के 56 में से 45 विधायकों ने भाजपा के साथ हाथ मिला कर सरकार बनाने की अपनी इच्छा जाहिर की है। वे हमेें फोन कर कह रहे हैं कि उन्हें सरकार में शामिल कर लें। काकड़े ने यह भी कहा कि शिवसेना के विधायक कह रहे हैं कि चाहे जो भी किया जाए, लेकिन हम भाजपा के साथ सरकार का हिस्सा बनना चाहते हैं।
शिवसेना मुख्यमंत्री पद की मांग छोड़े : आठवले
केंद्रीय मंत्री रामदास आठवले ने मंगलवार को शिवसेना को सलाह दी कि वह केंद्र और राज्य में अतिरिक्त मंत्रियों के पद ले ले और बदले में महाराष्ट्र के मुख्यमंत्री पद लेने की मांग छोड़ दे। केंद्रीय सामाजिक न्याय एवं आधिकारिता राज्य मंत्री अठावले ने कहा कि शिवसेना को मुख्यमंत्री पद की अपनी मांग को ज्यादा नहीं खींचना चाहिए और उप मुख्यमंत्री पद ले लेना चाहिए।
Keyword: election, maharashtra, BJP, shivsena,,